Svend Auken (S), 2004-06-04:
Det her drejer sig om et meget stort milliardbeløb.
Der er jo det lidt interessante ved energiområdet, at der sidder man og forhandler om mange, mange milliarder kroner i stor uopmærksomhed fra resten af Folketinget.
Vi stemmer for det her forslag.
Jeg vil gerne fremhæve det her forslags behandling som et godt eksempel på noget, der lykkes i dansk folkestyre.
Sagt med adresse til kommuneforhandlingerne: Hvis man bare anvendte den samme fremgangsmåde her, er jeg overbevist om, at man ville kunne nå et resultat i disse forhandlinger, som ville være langt mere tilfredsstillende, end man ellers ser.
Jeg tror, det er vigtigt, at man i denne her slags meget, meget store forhandlinger er i stand til at kunne forstå den anden side og lave en aftale.
Der er meget godt i aftalen.
Vi sikrer, at for mange milliarder kroner infrastruktur forbliver på samfundshænder.
Der oprettes et EnergiNet Danmark selskab.
Vi har været mindre tilfredse med, at situationen omkring DONG ikke har været afklaret.
Vi vil gerne minde regeringen om, at hvis man ønsker at privatisere DONG, så er man aftalemæssigt forpligtet til at skille samtlige net og efter vores opfattelse også opstrømsledninger og lagre ud og sikre, at de forbliver samfundseje.
Det havde været godt, hvis dette havde været afklaret, men vi er glade for, at ministeren har lovet en seriøs forhandling om et godt beslutningsgrundlag i begyndelsen af september måned. Hvad angår det andet positive, udbygning med vedvarende energi, er det jo tilfredsstillende efter næsten 3 års pause på dette område, at der nu igen sker noget.
I det hele taget er strategien med udbygning med vedvarende energi, energibesparelser, energieffektivisering, alt det, den tidligere regering og det tidligere folketingsflertal stod for, men som har været forladt under den nuværende regering,
ikke bare vigtigt af hensyn til at opnå opfyldelse af Danmarks klimamål, men i allerhøjeste grad også vigtigt af hensyn til arbejdspladser, konkurrenceevne og mulighed for i tide at imødegå situationen, når olien slipper op. Vi er tilfredse også med den løsning, der er nået med decentral kraft-varme.
Undervejs i udvalgsarbejdet er vi blevet mødt med, at der stadig væk er restproblemer omkring barmarksværkerne.
Vi er glade for, at man har fået løst de fleste af problemerne, men vi vil gerne her ved tredjebehandlingen give tilsagn om, at de resterende problemer også skal løses.
Vi vil stadig væk, selv om jeg indrømmer, vi har sat gode hegn op, hvor vi i fællesskab har prøvet at begrænse skaden mest muligt, opleve et udsalg af værdier på elektricitetsområdet i de kommende måneder, hvor kommunerne - pressede af de hårde budgetrammer fra regeringen - vil sætte deres store forsyningsselskaber til salg.
Så vil man opleve den ejendommelige situation, at de to købere enten er staten, som altså for milliardbeløb skal opkøbe kommunalt ejede anlæg, eller tysk monopolkapital, som via Sydkraft, det store tyske Preussen Elektra og Rurhgas er den eneste anden mulige kunde.
Så skal der altså udloddes mange milliarder kroner til tilfældige kommuner enten finansieret af staten eller finansieret af den tyske kapital.
Det har selvfølgelig nogle samfundsøkonomiske konsekvenser, nogle fordelingsmææsige konsekvenser.
Man kan roligt sige, at oppositionen har ligget næsten vandret i luften for at forhindre, at dette skete.
Man skiller en række anlæg ud på forhånd, og man sikrer også et vist værn mod forhøjelse af forbrugerpriserne.
Men man løser ikke det grundlæggende problem med, at mange, mange milliarder kroner, mange flere milliarder, end hele kommunalreformen drejer sig om, mange flere milliarder, end hele sidste valgkamp drejede sig om, bliver udloddet til nogle kommuner i Danmark.
Vi har spurgt regeringen: Har det ikke nogen samfundsøkonomiske virkninger, at eksempelvis en kommune som Gentofte ender med et beløb på 3 mia. kr.?
Og vi har fået at vide, at det ingen samfundsøkonomiske konsekvenser har, at disse mange, mange milliarder kroner vil gå fra staten og ud til kommunerne.
Endnu en gang vil jeg gerne kvittere for et godt samarbejde med regeringen til trods for meget store forskelle
i udgangspunktet
Jeg er nødt til at sige ved afslutningen af processen, at jeg desværre ikke er sikker på, at vi har vundet hinandens sjæle for modpartens synspunkter, men vi har nået et absolut agtværdigt og godt resultat, og det vil jeg gerne kvittere for.